2 Sa oras ng Emergency 2-1 Sunog at biglaang pagkakasakit o aksidente 2-1-1 Sunog Kung tayo ang nagiging dahilan ng sunog, hindi lamang ang sarili kundi maging ang mga kalapit bahay ay mapipinsala. Kung kaya ipinapayo na maging maingat sa paggamit ng apoy. Sa oras na magkaroon ng sunog, ① Tawagin ang pamilya gamit ang malakas na boses para lumikas ② Kaagad na ipaalam sa mga kapitbahay ang sunog. ③ Kung mayroong sunog, tumawag ng bumbero sa pamamagitan ng pagdayal sa telepono ng 119. Gawin ang mga hakbang na nakasaad sa itaas at tumugon sa sitwasyon ng mahinahon. 2-1-2 Pagkakasakit o aksidente Kaagad na tumawag ng ambulansiya sa numero ng 119 sa oras ng biglaang pagkakasakit o aksidente. Lalong-lalo na kapag unconscious o walang malay o hindi humihinga ang biktima, biglaang pagsakit ng matindi ng ulo o dibdib, kaagad na tumawag ng ambulansiya. 2-1-3 Ang pagtawag sa 119 Sa pagtawag sa 119, sabihin ang detalye ng pangyayari, lugar, pangalan hangga`t maaari sa wikang nihongo. Kung mayroong marunong mag nihongo sa inyong katabi, sila ang inyong ipakausap sa operator. 2-1-4 Pag-iwas sa sunog 1. Upang maiwasan ang sunog, sundin ang nakasulat sa ibaba. a) Tiyakin na hindi maninigarilyo habang nakahiga at huwag maghagis ng upos kung saan saan ,siguraduhing wala ng apoy bago itapon sa basurahan. b) Tiyakin na napatay na ang apoy ng kalan bago lumayo rito. c) Ilayo ang stove heater sa mga bagay na maaaring masunog. d) Gamitin ang mga appliances nang wasto at tiyakin na hindi buhol-buhol ang mga kurdon nito. e) Huwag pabayaang maglaro ng posporo at lighter ang mga bata. f) Huwag magtambak ng mga bagay na madaling masunog sa paligid ng inyong bahay upang maiwasan ang pagkakaroon ng pagsisimulan ng apoy. g) Tiyakin na maitatapon ang mga basura sa itinakdang araw nito. 2. Upang maipaalam agad at maiwasan ang pinsala ng sunog, kinakailangan ang fire sensor sa bawat tahanan. (ang mga lugar na kinakailangan kabitan nito ay mga kuwartong tulugan, kusina, hagdan papunta sa mga kuwartong tulugan) 3. Upang maiwasan ang paglaki ng sunog, tiyakin ang mga dapat gawin sa mga nakasaad sa ibaba. a) Gumamit ng pajama o pantulog na may materyales na hindi basta kinakapitan ng apoy. b) Maghanda ng fire extinguisher para sa inyong tahanan. 4. Makipagkilala at makipagkaibigan sa inyong mga kapitbahay upang may mahingian ng tulong o makatulong sa mga hakbangin upang makaiwas sa sunog. 27